**ДО**

**ГРУПАТА ОБЩИНСКИ СЪВЕТНИЦИ**

**„СДС-ГРАЖДАНИТЕ“**

**ДО**

**ГАЛИЧКА НИКОЛОВА**

**ОБЩИНСКИ СЪВЕТНИК**

**ЧРЕЗ**

**АКАД. ХРИСТО БЕЛОЕВ, ДТН**

**ПРЕДСЕДАТЕЛ НА ОБЩИНСКИ СЪВЕТ**

**РУСЕ**

***На Ваш №ОбС-365/12.03.2024 г.***

**ОТНОСНО:** Питане за законност на пътни знаци

**УВАЖАЕМИ ГОСПОЖИ И ГОСПОДА,**

# **УВАЖАЕМА ГОСПОЖО НИКОЛОВА,**

В Община Русе, с вх. №06-01-70/12.03.2024 г. постъпи питане относно поставените пътни знаци на ул. „Църковна независимост“ и ул. „Райко Даскалов“ от страната на сградата на съда и съответстват ли те на действащата нормативна уредба.

Във връзка с горното Ви информирам, че пътните знаци са поставени във връзка с изпълнение разпоредбите на Наредба №4 от 10.01.2008 г. за правилата и нормите за безопасност и охрана при проектиране, строителство, реконструкция, модернизация и **експлоатация** на обектите на съдебната власт. В тази връзка е отправено искане, вх. №0413/61/02.06.2010 г. от Началника на ОЗ „Охрана“ – Русе към Кмета на Община Русе за обозначаване на паркоместата прилежащи към сградата на съда за паркиране с пропуск с цел обособяване на зони за сигурност, съгласно издадената от него Заповед от 27.05.2010 г., съответно приложена към искането. Същото е разгледано на заседание на Комисията по организация и безопасност на движението (Протокол №5 от 15.06.2010 г.) и е взето решение за обозначаване на прилежащите към сградата паркоместа на двете улици за ползване при специален ограничителен режим (с пропуск) от гл. точка осъществяване охрана на сградата и на контрол от сл. Охрана на съдебната власт. На ул. „Любомир Пипков“ от страната на съда е решено да бъдат монтирани ограничителни колчета по тротоара за недопускане паркиране по него в близост до сградата.

Поставената пътна сигнализация напълно отговаря на нормативната уредба и за монтирането й не се изисква решение на Общинския съвет. Както на всички паркинги, така и там, предвид разпоредбата на чл. 22(1) от Наредба № РД-02-20-2 ОТ 26.01.2021 г издадена от МРРБ., са обозначени места с пътен знак Д21 „Място за паркиране на пътни превозни средства, обслужващи хора с увреждания“

Въвеждането на забрани и ограничителни режими, свързани с организацията на движението по пътната и уличната мрежа не е разпореждане с публична общинска собственост, а по скоро регламентиране на определени със съответните закони и наредби правила за ползване на тази мрежа.

Предвид огромния недостиг на паркоместа не само в Централна градска част (ЦГЧ), но и в жилищните райони тепърва предстои разглеждането на всички въпроси, свързани с паркирането (налични паркинги, **проучване на места за изграждане на етажни такива**, проектиране и въвеждане на зони за платено паркиране, въвеждането на паркометри за заплащането на таксите и др.), при което ще се вземат под внимание и възможностите за осигуряване ползването на паркоместа от живущите в платената зона.

С уважение,

ПЕНЧО МИЛКОВ

*Кмет на Община Русе*